b'\n_START_ARTICLE_\nFernando del Valle\n_START_SECTION_\nJoventut\n_START_PARAGRAPH_\nVa n\xc3\xa9ixer a Nova Orleans, Louisiana, EUA. Es gradu\xc3\xa0 per la Universitat Tulane i la Universitat Metodista del Sud, Dallas (Texas), on va guanyar una beca per a l\'\xc3\x92pera de Dallas. \xc3\x89s alumne honor\xc3\xadfic del Programa Oper\xc3\xadstic Merola de l\'\xc3\x92pera de San Francisco, on va estudiar els anys 1992 i 1993. M\xc3\xa9s tard guany\xc3\xa0 el concurs "Bel Canto" de Chicago i es trasllad\xc3\xa0 a It\xc3\xa0lia, on fou deixeble de Carlo Bergonzini i, m\xc3\xa9s tard, de Thomas Hayward._NEWLINE_Del Valle f\xc3\xa9u el seu debut oper\xc3\xadstic amb disset anys (1981), com a Primer Pastor al Venus i Adonis de Blow, a la Universitat de Loiola. A l\'any seg\xc3\xbcent intervingu\xc3\xa9 com a tenor solista a la Passi\xc3\xb3 segons Sant Mateu, de Bach, amb l\'Orquestra Filo-Simf\xc3\xb2nica de Nova Orleans. L\'any 1986 f\xc3\xa9u el seu debut a Londres, amb l\'Oratori de Nadal de Bach, al Jordan Hall, com a guanyador de la Competici\xc3\xb3 per a Joves Artistes de la Boston Premiere Ensemble. La primavera seg\xc3\xbcent cant\xc3\xa0 a l\'Alice Tully Hall, com a tenor, amb un repertori que inclo\xc3\xafa la Missa Solemnis de Bach i els R\xc3\xa8quiems de Verdi, Britten i Lloyd Webber. El debut del tenor al Carnegie Hall va tenir lloc l\'any 1993, amb la Gran Missa en C menor de Mozart. Va cantar els solos per a tenor del Messies de Handel per a l\'Orquestra Simf\xc3\xb2nica de Dallas, al Centre Simf\xc3\xb2nic Morton H. Meyerson, el 1994. El debut europeu, per\xc3\xb2, es va fer esperar fins al 1995, amb la Simfonia n\xc3\xbam. 9 de Beethoven, amb l\'Orquestra Simf\xc3\xb2nica Giuseppe Verdi de Mil\xc3\xa0. El debut oper\xc3\xadstic de Del Valle sobrevingu\xc3\xa9 amb el paper de Don Jos\xc3\xa9, a la producci\xc3\xb3 de Carmen que va fer Hugo de Ana, al Teatre Comunale de Treviso, amb direcci\xc3\xb3 de Regina Resnik, dirigida per Peter Maag. L\'any 1996, va interpretar el paper de Rodolfo, a La Boh\xc3\xa8me, al Teatre de l\'\xc3\x92pera de Roma, direcci\xc3\xb3 de Vladimir Jurowski.\n_START_SECTION_\nMaduresa\n_START_PARAGRAPH_\nL\'any 1997, del Valle represent\xc3\xa0 a Don Jose al Gran Teatre La Fenice de Ven\xc3\xa8cia. Pikerton a Madama Butterfly, amb la Palm Beach Opera, i la direcci\xc3\xb3 d\'Anton Guadagno. I finalment Fausto, a Colmar, Fran\xc3\xa7a. El seu debut alemany va ser el 1998, fent de Rodolfo a l\'\xc3\x92pera de Frankfurt, aix\xc3\xad com el seu debut irland\xc3\xa8s va ser al Festival de Wexford, com el Paolo de l\'\xc3\xb2pera Fosca de Ant\xc3\xb4nio Carlos Gomes. Des de 1999, Del Valle ha estat actuant per tot el m\xc3\xb3n, incloent actuacions a Frankfurt, Maastricht, D\xc3\xbcsseldorf, Berl\xc3\xadn, Brema, Bergen, Costa Rica, Munic, Helsinki, Belo Horizonte, Bari, Baveno, Mannheim, Karlsruhe, Kassel, Hamburg i Wiesbaden. Durant alguns anys, del Valle ha sigut el tenor principal de l\'Staatstheater de Darmstadt, aix\xc3\xad com int\xc3\xa8rpret en actuacions a Israel, Corea, Cat\xc3\xa0nia, Sydney, Lisboa i Praga. L\'any 2003, va ser retratat per Ricarda Jacobi, protegida d\'Oskar Kokoschka. Durant el 150\xc3\xa8 aniversari de la poblaci\xc3\xb3 salvadorenya de Santa Tecla (1854-2004), del Valle va ser convidat per l\'antic ambaixador Ernesto Rivas-Gallont per participar a dos concerts. El tenor deman\xc3\xa0 que la primera actuaci\xc3\xb3 f\xc3\xb3ra el 23 de setembre, dia de Santa Tecla, patrona de la ciutat.'